桐柏崇道觀
作者：余爽
朝代：宋

paragraphs: 乘風御雲氣，來訪真人家。
玉闕散朝景，瓊臺煥晨霞。
高臨太元天，下眄赤水涯。
陰魄位霜采，陽精發丹華。
桐君奉玄書，姥女弄絳紗。
祥虹混五色，神芝秀三葩。
煌煌王母居，飄飄紫皇車。
飆輪動無跡，風馬去亦賒。
矯首揖浮丘，躡屐追皇媧。
珠宮俯台斗，石梁礙流槎。
操持却日鞭，跨踏食月蛙。
龍旗拂烟霧，鶴袂策雲斜。
清都隠虛無，金庭鬰嵯峨。
橫霄雜美氣，空界流浩波。
囊籥勞吹噓，吐納煩羲和。
倏爾度灰劫，超然絕塵羅。
靈簫步何徐，玉斧鬢已皤。
飛駕逐鳳吹，斑驎奏鸞歌。
甯留飯青精，幸我栽胡麻。
交梨瑩肝膽，火棗醒齒牙。
咽潄華池津，咀嚼碧柰花。
有待越三井，思慮無由邪。